Fritz Weitzel

**Fritz Weitzel** (1904–1940) var en tysk nazi-offiser som spilte en betydelig rolle i oppbygningen av SS, samt utformingen av dens ritualer og ideologi under Det tredje riket. Han er spesielt kjent for sin utgivelse av SS-familieveiledningen, en bok som skulle forme SS-mennenes forståelse av deres plass i staten og deres arv. Weitzel døde under et britisk flyangrep i Düsseldorf i juni 1940. Han rakk ikke å sette preg på Norge som den første SS-sjefen i landet.

## Bakgrunn
Fritz Philipp Weitzel ble født 27. april 1904 i Frankfurt am Main. Etter å ha gått på folkeskole i Frankfurt, fullførte han en lærlingperiode som låsesmed og jobbet som maskinist. I 1924 ble han medlem av Sturmabteilung (SA), og i september 1925 ble han medlem av det nasjonalsosialistiske partiet (NSDAP), med medlemsnummer 18.833. Som et tidlig partimedlem fikk han senere tildelt gullpartimerket.

## Karriere i SS
I 1926 ble Weitzel medlem av Schutzstaffel (SS), med medlemsnummer 408. Han spilte en sentral rolle i oppbyggingen av SS-enheten i Frankfurt og ble i 1927 ansvarlig for SS i Gau Hessen-Nassau Süd. Over de neste årene ledet han SS-enheter i Gau Rheinland-Süd, Gau Rheinpfalz og Gau Hessen-Nassau Nord. Den 1. mai 1928 ble han kommandør for SS-Standarte 2, basert i Frankfurt. Den 18. november 1929 ble han leder for det som skulle bli SS-Oberabschnitt "Vest", en stilling han hadde til 20. april 1940.

## Politisk karriere
I det tyske føderale valget i 1930 ble Weitzel valgt til Riksdagen som en nazistisk partirepresentant fra valgkrets 19 (Hessen-Nassau). Han ble gjenvalgt flere ganger, og i 1936 representerte han valgkrets 22 (Düsseldorf-Øst) frem til sin død. Den 12. mai 1932 var Weitzel involvert i et fysisk angrep på journalisten Helmuth Klotz i Riksdagens restaurant, noe som førte til en 30 dagers utestengelse fra parlamentet og en tre måneders fengselsstraff.

## Rolle i SS og politiet
Etter nazistenes maktovertakelse ble Weitzel utnevnt til *Polizeipräsident* (politimester) i Düsseldorf den 1. mai 1933 av Hermann Göring. Göring var på den tiden innenriksminister i Preussen og sjef for politiet. Han ble også utnevnt til Preussens statsråd og ledet brutale angrep mot politiske motstandere. Weitzel tok et klart standpunkt mot katolisismen og forbød offentlige opptredener av kirkegrupper i Düsseldorf.

Den 9. september 1934 ble Weitzel forfremmet til SS-Obergruppenführer. Den 11. juni 1938 ble han utnevnt av Heinrich Himmler som høyere SS- og politileder (HSSPF) "Vest", basert i Düsseldorf. Etter okkupasjonen av Norge av tyske styrker, ble Weitzel overført til å bli HSSPF "Nord" den 20. april 1940, med hovedkvarter i Oslo. Weitzel var en venn og kampfelle av Josef Terboven fra Essen. Før den sivile tyske administrasjonen i Norge (rikskommisariatet) var vel etablert baserte Terboven seg på håndfull nære medarbeidere fra Essen-tiden inkludert Weitzel. Weitzel var som HSSPF formelt (i politisaker) underlagt Heinrich Himmler og samtidig "personlig" underordnet Terboven. Under Weitzel var Befehlshaber der Sicherheitspolizei und des SD (BdS), Franz Walter Stahlecker, som også var overordnet Gestapo. Både Weitzel og etterfølgeren Wilhelm Redieß lot seg dominere av Terboven selv om de ikke var formelt underordnet.

## Død
Weitzel døde 19. juni 1940 under et britisk flyangrep på Düsseldorf. På tidspunktet for sin død var han den fjerde høyeste offiseren i SS. Han fikk en storslått statlig begravelse i Essen (Terboven var tilstede), og SS-Standarte 20 (Düsseldorf) ble oppkalt etter ham.

Wilhelm Redieß overtok som HSSPF i Norge og hadde denne stillingen resten av okkupasjonen.

## SS-familieveiledningen
Weitzel er mest kjent for å ha utgitt SS-familieveiledningen i 1939 (*Die Gestaltung der Feste im Jahres- und Lebenslauf in der SS-Familie.)*. Boken var ment å lære SS-menn deres plass i staten, deres arv og betydningen av forskjellige ritualer. Den hadde som mål å gjenopplive rituelle praksiser fra de germanske stammene før Kristi fødsel, og var en viktig del av Himmlers plan om å introdusere en germansk religion med førkristne røtter. Weitzel brukte det førkristne ordet *Jul* heller enn det kristne *Weihnacht* om høytiden midtvinters. Han trakk frem de gamle germanernes forestillinger om et gigantisk asketre beskrevet i Edda, Yggdrasil. Oberabschnitt West ga under Weitzels ledelse ut flere bøker tenkt som opplæring for SS-offiserer blant annet ved at bøkene var ordnet som en serie spørsmål og svar.

## SS-ranger

## Referanser